Is-saltna tal-Messija Ta' Salamun. O Alla, agħti lis-sultan il-ħaqq tiegħek, il-ġustizzja tiegħek lil bin is-sultan, biex jiġġudika l-poplu tiegħek bil-ġustizzja, u bil-ħaqq l-imsejknin tiegħek. Jinżel mill-muntanji s-sliem lill-poplu, tinżel mill-għoljiet il-ġustizzja. Hu jħares id-dritt tal-imsejknin tal-poplu, isalva l-fqajrin u jrażżan 'il min jgħakkishom. Ħa jdum kemm iddum ix-xemx; kemm idum il-qamar, minn żmien għal żmien. Jinżel bħax-xita fuq ir-raba' maħsud, bħal ħalba xita li ssaqqi l-art bil-għatx. Tħaddar f'jiemu l-ġustizzja, u sliem kotran sa ma jintemm il-qamar. Isaltan minn baħar sa baħar , u mix-Xmara sa truf l-art. Quddiemu jitbaxxew l-għedewwa tiegħu; dawk li huma kontrih it-trab jilagħqu. Is-slaten ta' Tarsis u tal-gżejjer jagħtuh ir-rigali, is-slaten ta' Saba u ta' Seba għotjiet iġibulu. Iqimuh is-slaten kollha, il-ġnus kollha lilu jaqdu. Għax hu jeħles lill-fqir li jsejjaħlu, u lill-imsejken li m'għandux min jgħinu. Iħenn għad-dgħajjef u għall-fqajjar; il-ħajja tal-fqajrin isalva. Jeħlishom mill-qerq u mill-moħqrija; demmhom għażiż quddiem għajnejh. Ħa jgħix is-sultan għal dejjem, jingħata lilu deheb ta' Saba! Ħa jitolbu għalih dejjem, u jberkuh il-jum kollu! Ikun kotran il-qamħ fuq l-art, jogħla sal-qċaċet tal-għoljiet. Ikun il-frott tiegħu bħal-Libanu, iħaddru l-uċuħ bħall-ħaxix tar-raba'. Ismu jibqa' jissemma għal dejjem; idum ismu sakemm iddum ix-xemx! Bih jitbierku l-ġnus kollha tal-art; il-popli kollha jsejħulu hieni. Imbierek il-Mulej, Alla ta' Iżrael, li waħdu jagħmel ħwejjeġ tal-għaġeb. Imbierek għal dejjem ismu msebbaħ; timtela l-art kollha b'sebħu! Ammen! Ammen! Tmiem it-talb ta' David , bin Ġesse.